Declarație controversată a deputatului PSD Nicușor Halici, la Jurnalul de seară. Acesta spune că nu politicienii sunt de vină pentru ceea ce învață copiii la școală. Declarația vine după ce testele PISA din 2018 au arătat că România a avut cele mai slabe rezultate din ultimii 9 ani și că 44 la sută dintre elevi nu înțeleg ce citesc. „Trebuia să predăm noi, politicienii, la școală?”, a fost reacția parlamentarului.

Dialogul dintre Cosmin Prelipceanu și Nicușor Halici:

-Am făcut, dar nu suficient.

-Ce-ați făcut? Că uitați rezultatele copiilor...

-Repet: am făcut, dar nu suficient.

-Sunt rezultatele dvs (ale PSD, n.r.) 100%, pentru că testele au fost date în 2018.

-Bun. Și acum vreți să spuneți că e rezultatul unui politician?

-Nu este, rezultatul muncii dvs.- sau al lipsei muncii dvs.

-Că trebuia să predăm noi, politicienii, la școală sau că trebuia să facem curriculele școlare?

-Domnule Halici, nici nu vă duceți să operați pacienții la spital, nu-i așa?

-E adevărat, le creăm mecanisme și...

-E esența muncii dvs., a politicienilor.

-Le creăm mecanisme și cadru în care să-și desfășoare activitatea.

-Și ce ați făcut pentru ca rezultatele să se îmbunătățească? Ele s-au înrăutățit.

-Din păcate, repet, toate aceste mecanisme au fost la propunerea entităților profesionale. Că vorbim de educație, că vorbim de sănătate, de orice domeniu.

-Adică dați vina pe profesori.

-Nu. A fost o colaborare. Dacă nu a fost una eficientă, fiecare trebuie să-și asume și să răspundă de partea care îi aparține.

-Domnule Halici, nu vă crede nimeni. Știți de ce? Copiii noștri merg la școală și au un număr de materii. Și numărul ăsta de materii se înmulțește. Sunt din ce în ce mai multe materii, din ce în ce mai puțin interesante, din ce în ce mai puțin relevante. Și-și umplu mințile și ghiozdanele cu lucruri de care nu au nevoie. Și dvs. veniți și spuneți că ați avut discuții cu entitățile și entitățile au avut altceva. E vreo legătură între ce învață copiii la școală și ce spuneți dvs. Aici? Niciuna. V-ați gândit vreodată la copii? Ați pus în spinare un ghiozdan pe care-l cară copiii dimineața la școală?

-Aproape în fiecare zi.

-Ați citit vreun manual?

-Aproape zilnic. Sunt părintele a doi copii.

-E o bătaie de joc. Și dvs. schimbați miniștri.

-Nu i-am schimbat noi ultima oară, i-au schimbat alții. Dar nu contează cine îi schimbă. Încerc să spun că nu poate fi pus totul în cârca politicienilor și cu atât mai mult a PSD.